SPRÁVA O POSTUPE PRÍPRAV NA PRIJATIE EURA V SR               k 29. 06. 2008

1. Aktualizácia Národného plánu zavedenia eura v Slovenskej republike na roky 2008 – 2009

V súčasnosti príslušné rezorty a pracovné výbory pracujú na aktualizácii Národného plánu zavedenia eura v SR, ktorá bude jeho poslednou aktualizáciou pred prijatím spoločnej európskej meny v SR od 1.1.2009. Predpokladaný termín predloženia aktualizácie Národného plánu zavedenia eura v SR na roky 2008 - 2009 na rokovanie vlády SR je 30. september 2008.
2. Postup legislatívnych príprav
2.1 Činnosť pracovného výboru pre legislatívu

Práce na úseku legislatívy koordinuje Pracovný výbor pre legislatívu, ktorý pôsobí pri Úrade vlády Slovenskej republiky. Za oblasť legislatívy možno rozdeliť hlavné oblasti nasledovne: 
a) všeobecne k tvorbe právnych predpisov
b) žiadosť o posúdenie právneho predpisu Európskej centrálnej banke
c) medzirezortné pripomienkové konanie

a) Všeobecne k tvorbe právnych predpisov
•	od augusta nadobudne účinnosť novela zákona č. 659/2007 Z. z., ktorá upravuje problematiku iných peňažných súm, ako sú napríklad sadzby v právnych predpisoch, ktorých prepočty a zaokrúhľovanie sa touto novelou zjednodušia, sadzby sa takto prepočítajú konverzným kurzom a zaokrúhlia na dve desatinné miesta; 
•	princíp neutrality neumožňuje pri prepočítavaní meny zvyšovať jednotlivé sumy; zvýšenie je možné, iba ak sa zdôvodní iným opodstatneným skutkovým stavom;
•	účinnosť právnych predpisov po 8. júli 2008, kedy bude určený konverzný kurz, možno navrhovať formou konkrétneho dátumu, t.j. od 1. januára 2009;
•	po určení konverzného kurzu je potrebné sumy uvedené v návrhoch právnych prepisov v slovenských korunách uviesť v dôvodovej správe pre ľahšiu kontrolu v ďalšom legislatívnom procese;
•	pracovný výbor pre legislatívu odporúča rezortom využívať inštitút metodických usmernení k jednotlivým zákonom;
•	návrhy právnych predpisov do Legislatívnej rady vlády Slovenskej republiky predpokladať v priebehu júla a augusta tak, aby ich bolo možné prerokovať na rokovaní vlády SR najneskôr 20. augusta 2008.

b) Žiadosť o posúdenie právneho predpisu Európskej centrálnej banke
•	pri predložení právneho predpisu do medzirezortného pripomienkového konania sa odporúča súčasne podať aj žiadosť o posúdenie návrhu právnej úpravy ECB podľa rozhodnutia Rady č. 98/415/ES;
•	ak eurolegislatíva obsahuje okrem ustanovení o prechode na euro aj iné nesúvisiace vecné ustanovenia, v žiadosti ECB sa predkladá iba tá časť predpisu, ktorá sa zaoberá prechodom na euro, prípadne sa požiada o posúdenie len tých ustanovení, ktoré sa týkajú prechodu na euro;
•	pri predkladaní žiadosti ECB pracovný výbor pre legislatívu odporúča, aby bola podaná v angličtine len žiadosť, právny predpis, ktorý sa predkladá na posúdenie ECB nie je potrebné prekladať;
•	v žiadosti ECB je účelné uviesť, aby rozhodla do určitého času, čo však treba odôvodniť.

c) Medzirezortné pripomienkové konanie
•	v prípade nedostatku času možno právny predpis predložiť do skráteného medzirezortného pripomienkového konania, pracovný výbor pre legislatívu v takom prípade odporúča lehotu najmenej 7 pracovných dní;
•	stále platí, že návrhy právnych predpisov môžu byť do medzirezortného pripomienkového konania predložené pred určením konverzného kurzu, predkladateľ môže predložiť návrh právneho predpisu bez prepočítaných súm na eurá, musí však aspoň v zátvorke uviesť sumu v slovenských korunách, ktorá sa konverzným kurzom bude prepočítavať.

2.2 Záver
S prípravou legislatívy na zavedenie eura je zatiaľ možné vysloviť spokojnosť. Je však nevyhnutne potrebné dodržať všetky termíny vyplývajúce z Plánu legislatívnych úloh vlády SR na rok 2008.

3. Postup príprav vo verejnej správe
3.1 Činnosť pracovného výboru pre verejnú správu do správy 

Pracovný výbor pre verejnú správu (ďalej len „PV VS“) pôsobí v gescii Ministerstva financií SR.

a) Stretnutia
Od ostatného hodnotenia sa uskutočnilo jedno stretnutie Pracovného výboru pre verejnú správu (29.5.2008), na ktorom bola prerokovaná informácia o nasledovných bodoch:

•	o záveroch stretnutia so zástupcami EK zo dňa 28.5.2008. Misia EK na Slovensku preverovala stav pripravenosti na zavedenie eura v SR od 1.1.2009.. Výsledky misie EK budú použité do Správy o technickej pripravenosti na zavedenie eura v členských krajinách s výnimkou, ktorú by mala EK zverejniť do polovice júla t.r. Členovia PV VS poskytli EK požadované písomné podklady.
EK odporučila SR realizovať niekoľko návrhov, ktoré budú využité pri ďalšej práci v príprave na zavedenie eura v SR;

•	o možnostiach zahrnutia nákladov pre podnikateľov spojených so zavedením eura do daňových nákladov, ktorú PV VS prerokoval na základe podnetu z ostatného rokovania Národného koordinačného výboru pre zavedenie eura. 

V podstate ide o zahrnutie dvoch druhov nákladov: náklady súvisiace s obstaraním nových registračných pokladníc a nákupy nových softvérov. Náklady na obstaranie nových registračných pokladníc, ktoré nepresahujú 30 000 SK (čo je v súčasnosti na trhu cca 85-95 %) sú priamym jednorázovým daňovým výdavkom a je možné si ich uplatniť. V prípade, ak obstarávacia cena registračných pokladníc je vyššia ako 30 000 SK (veľké informačné systémy) je možné v rámci prechodných ustanovení zákona o daní z príjmov zaviesť jednorázový odpis preukázateľne vynaložených nákladov súvisiacich s prechodom na euro do daňových nákladov. Zatiaľ je však otvorená otázka novely zákona o dani z príjmov.. Náklady na úpravu softvérov v súvislosti so zavedením eura (ide v podstate o update) sú bežným prevádzkovým výdavkom, ktorý možno považovať za daňovo uznaný náklad.

V nadväznosti na uzn. vlády SR č. 290/2008, PV VS sa dohodol na mesačnom predkladaní informácií o splnených úlohách.

b) Výstupy v oblasti legislatívy 
•	Vyhláška v gescii MPSVR SR (ktorou sa ustanovujú postupy, spôsoby a ďalšie podrobné pravidlá pre duálne zobrazovanie a pre prepočty a zaokrúhľovanie peňažných údajov pri prechode na menu euro pre oblasť miezd, platov a ostatného odmeňovania za prácu, oblasť cestovných náhrad, oblasť služieb zamestnanosti, oblasť sociálneho poistenia a starobného dôchodkového sporenia, sociálnych dávok, dávok sociálnej pomoci, pomoci v hmotnej núdzi a inej sociálnej podpory a pre oblasť sociálnych služieb). bola dňa 14.5.2008 schválená v Stálej pracovnej komisii pre finančné právo LRV a v súčasnosti je predložená na oficiálnu konzultáciu s ECB. Účinnosť vyhlášky sa predpokladá v júli.
•	Návrh vyhlášky MZ SR (ktorou sa upravujú postupy, spôsoby a ďalšie podrobné pravidlá pre duálne zobrazovanie a pre prepočty, zaokrúhľovanie a vykazovanie peňažných údajov pri prechode na menu euro pre oblasť zdravotného poistenia, oblasť poskytovania zdravotnej starostlivosti a služieb súvisiacich s poskytovaním zdravotnej starostlivosti vrátane lekárenskej starostlivosti a oblasti cien nájmu nebytových priestorov v zdravotníckych zariadeniach, ustanovuje postupy a pravidlá pre vykazovanie, prepočet, zaokrúhľovanie a duálne zobrazovanie peňažných údajov v súvislosti s prechodom na menu euro pre oblasť zdravotného poistenia a oblasť poskytovania zdravotnej starostlivosti a služieb súvisiacich s poskytovaním zdravotnej starostlivosti) je po medzirezortnom pripomienkovom konaní a dňa 25.6.2008 je zaradený na rokovanie v Stálej pracovnej komisii LRV SR. pre finančné právo. Účinnosť vyhlášky sa predpokladá od 4.7.2008.
•	Návrh zákona (viacero noviel zákonov z oblasti daní, poplatkov, účtovníctva a colnej oblasti) v pôsobnosti MF SR bol 23.6.2008 prerokovaný v Porade vedenia a do 30.6.2008 bude predložený do MPK.
•	Návrh vyhlášky MV SR o pravidlách pre duálne zobrazovanie platieb pre oblasť sociálneho zabezpečenia policajtov a profesionálnych vojakov bol 11.6.2008 schválený v Stálej pracovnej komisii LRV pre finančné právo.
•	Návrh zákona, ktorým sa menia a dopĺňajú niektoré zákony v pôsobnosti MV SR je po vnútrorezortnom pripomienkovom konaní a po určení konverzného kurzu bude predložený do MPK.
•	MPSVR SR vypracovalo a do VPK pripravilo návrh novely zákona č. 461/2003 Z.z. o sociálnom poistení v znení neskorších predpisov, v ktorom sa okrem iného navrhuje aj úprava výplaty vianočných príspevkov v roku 2008 vrátane rozšírenia okruhu poberateľov vianočného príspevku o poberateľov vdovského dôchodku, vdoveckého dôchodku a sirotského dôchodku.

c) Príprava informačných systémov
•	Štátna pokladnica 5.5.2008 začala testovať pripojenie ŠP do európskeho platobného systému TARGET 2.
•	V júni 2008 bol dokončený popis rozhrania pre import a export súborov IS ŠP. 
•	V DR SR v rámci analýzy oblastí zavedenia eura v DS: bola spracovaná 2. verzia materiálu „Zásady a východiská projektu EURO“.
•	Konverzia a úpravy DIS: prebiehala etapa implementácie transformácie dát na pilotnom prostredí, začala príprava zmluvného vzťahu na implementáciu zmien v APV DIS, k Špecifikácii zavedenia eura v nadstavbových systémoch VIES a eTax prebieha pripomienkové konanie..
•	Duálne vykazovanie údajov v DIS a iných oblastiach: prebiehala realizácia implementácie duálneho vykazovania údajov v APV DIS (SW dielo), začala príprava metodiky k duálnemu zobrazovaniu, bol spracovaný Krízový scenár pre duálne zobrazovanie.
•	DR SR pracuje na implementácii návrhu zmien v ďalších oblastiach
•	ŠÚ SR v oblasti mzdovej agendy finančného účtovníctva úradu postupuje na základe usmernení MF SR a ŠP. Príslušné úpravy programov sú nainštalované a pripravujú sa inštruktáže pre príslušných pracovníkov.
•	V ŠÚ SR v oblastiach, ktoré nie sú riešené dodávateľsky - hotovostný styk prostredníctvom pokladne úradu, cestovné náhrady, vystavovanie faktúr a ďalšie – pripravujú sa nevyhnutné zmeny príslušných tlačív tak, aby od 1. 8. mohli byť sumy uvádzané aj v eurách podľa schváleného konverzného kurzu. K tejto problematike prebehne koordinačná porada s krajskými pracoviskami 26. - 27. 6.2008.
•	V Sociálnej poisťovni sa v máji splnili úlohy testovania IS pre duálne oceňovanie a zapracovávajú sa požiadavky na zmeny vyplývajúce z novelizácie II. skupiny právnych noriem.
•	MZ SR vykonalo konverziu finančných ukazovateľov ŠTAZIS podľa časového a vecného plánu a metodiky konverzie údajov vypracovanej ŠÚ SR.
•	MV SR preverilo pripravenosť informačných systémov na prechod na euro využívaných v podmienkach zariadení a organizácií v pôsobnosti sekcie verejnej správy a realizovalo prechod na windows verzie APV, ku koncu mája pripravilo aplikácie PAM, WinPAM a WinIBEU na duálne oceňovanie,. V organizačných zložkách Prezídia policajného zboru prebiehajú úpravy niektorých systémov v súvislosti s prechodom na euro: napr. IS pre dopravné nehody, IS dopravno správnej agendy, občianske preukazy a evidencia cestovných dokladov, už je zabezpečené duálne zobrazovanie poplatkov na tlačených žiadostiach.
•	MPSVR SR v spolupráci s ÚPSVR SR pripravilo aktualizovaný harmonogram úprav v IS. Do konca mája mala byť dokončená I. etapa úpravy IS na duálne zobrazovanie.
•	ZMOS na XVIII sneme na vzorke preveril pripravenosť IS miest a obcí na zavedenie eura a mestám a obciam rozposlal dotazník o stave prípravy k 15.6.2008. Z výsledkov prieskumu vyplynulo, že iba 38,0 % miest a obcí má plán mesta na zavedenie eura, v 71,5 % je potrebná úprava IS a 58,6 % má stanovenú zodpovednú osobu za úpravu IS.
•	 ZMOS v júni oslovil 9 najväčších dodávateľov IS mestám a obciam, aby získal informácie o príprave na implementáciu postupov pre duálne zobrazovanie.

d) Realizované úlohy v oblasti štatistiky
•	ŠÚ SR realizoval softvérové úpravy v systéme AŠIS a SLOVSTAT vrátane testovania funkčnosti a realizácie úprav vyplývajúcich z ich testovania.
•	Odoslal sa dotazník o zabezpečení úloh súvisiacich s prechodom na euro v rezorte ŠÚ SR.
•	Odsúhlasil sa dotazník na zisťovanie duálne zobrazovaných cien tovarov a služieb KPESC – DO 2-52 vrátane metodického pokynu a skušobného spracovania.
•	Pokračuje príprava, testovanie a odstraňovanie problémov v softvéroch u ďalších veľkých databázových systémov (Intrastat / Extrastat, Regdat, Portál ŠÚSR).
•	 V ŠÚ SR pokračuje testovanie prepočtov údajov uložených v personálnych počítačoch zamestnancov najmä s cieľom správne určiť prevod veľkosti mernej jednotky zo slovenskej koruny do eura, ktoré sa ukončí najneskôr do konca júla 2008.
•	Riešia sa problémy a analyzuje sa potreba publikovať vybrané údaje z jednotlivých štatistík v Sk, komerčnom kurze euro a konverznom kurze euro v období existencie Sk ako hlavnej meny. 
•	MPSVaR SR priebežne spolupracuje so ŠÚ SR na vypracovaní upravených štatistických formulárov na obdobie rokov 2008 – 2011.

e) Príprava tlačív
•	MF SR pripravilo tlačivo DPH, ktoré bolo schválené v Porade vedenia MF SR 9.6.2008 a v júli bude predložené do Stálej pracovnej komisie pre finančné právo.
•	Sociálna poisťovňa definovala konkrétne úpravy na jednotlivých tlačivách a k 31.5.2008 zmluvne zabezpečila dodávky upravených tlačív.
•	MZ SR vypracovalo ku koncu apríla štatistické formuláre, ich charakteristiky a metodické pokyny na ich vyplňovanie.

f) Uskutočnené školenia
•	Komunikácia a vzdelávanie v DR SR: informácie zamestnancom o príprave zavedenia eura v prostredí DS SR sú priebežne zverejňované na Intranete DR SR a informácie o zavedení eura sú priebežne zverejňované na web stránke DR SR.
•	MH SR dňa 10.6.2008 pripravilo pre miestnu samosprávu, spotrebiteľské združenia a mediátorov seminár k vyhláške č.97/2008 Z.z. o podrobnostiach duálneho zobrazovania pre oblasť ochrany spotrebiteľov a k Metodickému usmerneniu na kontrolu duálneho zobrazovania. MH SR v spolupráci so Združením miest a obcí začalo uskutočňovať školenia pre zástupcov samosprávy k výkladu vyhlášky a k Metodickému usmerneniu.
•	ZMOS bol spoluorganizátorom akcie Región fórum 12.6.2008 v Piešťanoch, kde bol samostatný blok venovaný zavedeniu eura a kde zástupca ZMOS informoval o aktuálnych úlohách.
•	MPSVaR SR pripravilo vzdelávanie pre zamestnancov v štátnej službe podľa špecifikovaných potrieb a ÚPSVR SR pripravilo návrh na preškolenie zamestnancov úradov a ústredia zameraných na legislatívne zmeny súvisiace s procesom zavedenia eura a realizovalo metodické dni k euru na úradoch (15.5.2008 Rožňava, 29.5.2008 Partizánske).
•	Slovenská pošta, a.s. v júni pripravila organizačné zabezpečenie školení, detailizáciu plánu školení na odhaľovanie falzifikátov z hľadiska času, miesta a výberu školených zamestnancov, realizovala 2. vlnu školení (najmä na odhaľovanie falzifikátov).

g) Výstupy z oblasti komunikácie je možné zhrnúť nasledovne:

•	DR SR spracovalo aktualizáciu materiálu „Komunikácia a vzdelávanie projektu EURO“.
•	Štátna pokladnica v rámci realizácie Komunikačnej stratégie vo vzťahu ku klientom IS ŠP v máji zriadila kontaktnú adresu euroteam@pokladnica.sk
•	Na XVIII. sneme v máji ZMOS informoval o príprave miest a obcí na zavedenie eura a o Plnení plánu aktivít a úloh, delegáti dostali na USB kľúči schválené legislatívne normy (zákon č. 659/2007 Z.z., vyhlášky MF SR a MH SR a brožúrku Samospráva a euro I.) Všetky aktuálne informácie ZMOS priebežne uverejňuje v Obecných novinách. Na rokovaní Rady ZMOS v 22.-23.4. boli poverení zástupcovia ZMOS informovaní o postupe prípravy miest a obcí na zavedenie eura. Kontrolu postupu prípravy vykonal ZMOS v apríli v Galante, Senci, Stupave, MČ Petržalka a v júni v Bratislave.
•	MPSVR SR určilo kompetentné osoby za prípravu obsahovej stránky informatívnych letákov pre úrady práce, sociálnych vecí a rodiny.
•	MPSVR SR uskutočnila poradu zástupcov NIP, ktorej obsahom bolo poskytnutie informácií v súvislosti so zavedením eura v oblasti správneho konania, odmeňovania za prácu, cestovných náhrad, o zmene zákonov č. 125/2006 Z.z. a č.82/2005 Z.z.
•	MPSVR SR vypracovalo plán krízových opatrení v súvislosti s prechodom na euro identifikovalo slabé miesta pri vyplácaní jednotlivých dávok a príspevkov.
•	Slovenská pošta, a.s. 30.5.2008 pripravila elektronické komunikačné manuály pre zamestnancov pôšt, RPC, ZS a ich distribuovala.
•	Slovenská pošta, a.s. 3.6.2008 spustila na internete sekciu Euro pre firmy/Euro pre občanov.

2.2 Záver

V súlade s plánom postupu prác PV VS v sledovanom období monitoroval prípravu legislatívy a pripravenosť informačných systémov na zavedenie eura. Z predložených odpočtov od členov PV VS možno konštatovať, že úlohy sa plnia v súlade s vecným a časovým harmonogramom. Na základe výsledkov prieskumu o stave pripravenosti obcí na zavedenie eura, ktorý spracoval ZMOS vyplynulo, že je potrebné venovať zvýšenú pozornosť prípravám na zavedenie eura práve na tejto úrovni, kde je priamy styk s občanmi.

4. Postup príprav vo finančnom sektore
4.1 Činnosť Pracovného výboru pre banky a finančný sektor

Pracovný výbor pre banky a finančný sektor (ďalej len „PVBFS“) pôsobiaci v gescii Národnej banky Slovenska plní priebežne všetky úlohy vyplývajúce z Národného plánu zavedenia eura v SR pre oblasť hotovostného, ako aj bezhotovostného obehu.

V súlade s Národným plánom zavedenia eura v Slovenskej republike časť 1 „Zavedenie eura do hotovostného obehu“, uzavrela Národná banka Slovenska s Mincovňou Kremnica, š.p. 20. júna 2008 zmluvu o dielo o razbe a dodávkach euromincí z obyčajných kovov s letopočtom razby 2009. Predmetom zmluvy je razba a dodávka 500 miliónov kusov eurových mincí, vrátane 1,2 mil. kusov štartovacích balíčkov, ktoré sú potrebné pre účely predzásobenia v roku 2008 a pre hotovostný peňažný obeh v roku 2009.

Dodávky eurových mincí budú do Národnej banky Slovenska a bánk budú realizované na základe schváleného harmonogramu od začiatku septembra do konca decembra 2008. Konkrétne termíny dodávok eurových mincí do všetkých preberacích miest budú spresnené 
v rozdeľovníku, ktorý oznámi NBS mincovni do 15. augusta 2008. 

V termíne do 30. mája 2008 podpísali všetky banky, ktoré sa budú predzásobovať eurovou hotovosťou (16 bánk) s Národnou bankou Slovenska Zmluvu o predzásobení eurovou hotovosťou.

Banky sa budú predzásobovať eurovou hotovosťou (vrátane druhotného predzásobenia) v celkovej hodnote 1 050 mil. euro, z toho v eurobankovkách 950 mil. euro (51 mil. kusov) a v eurominciach 100 mil. euro (289 mil. kusov).

K 30. máju 2008 eviduje NBS 12 tis. subjektov druhotného predzásobenia. Celková hodnota eurovej hotovosti na druhotné predzásobenie predstavuje približne 240 mil. euro. V súlade so zmluvou o predzásobení sa tieto čísla do konca roku 2008 môžu meniť.

V oblasti bezhotovostného platobného styku sa v rámci výboru v mesiaci máj riešili nasledovné úlohy:

•	Napojenie sa na európsky platobný systém TARGET2 – začiatkom mája 2008 sa začalo testovanie účastníkov v systéme TARGET2. Pre účely operatívneho riešenia problémov, ktoré sa vyskytnú pri testovaní založila Národná banka Slovenska pracovnú skupinu užívateľov systému TARGET2 (z angl. TARGET2 user group).

•	Ultimum roka 2008 – v podvýbore pre banky bol prerokovaný a finalizovaný návrh Národnej banky Slovenska na riešenie prevádzkových dní systému SIPS v dňoch 31.12.2008, 2.1.2009 a 5.1.2009.

•	Novela zákona o platobnom styku – bola predmetom hodnotenia ECB a májovej konvergenčnej správy. 

2.2 Záver

Činnosť pracovného výboru pre banky a finančný sektor nesprevádzajú žiadne problémy, ktoré by mohli ovplyvniť plnenie úloh vyplývajúcich z Národného plánu zavedenia eura.

5. Opatrenia na ochranu spotrebiteľa a príprav v podnikateľskej sfére
5.1 Činnosť Pracovného výboru pre nefinančný sektor a ochranu spotrebiteľa 

Pracovný výbor pre nefinančný sektor a ochranu spotrebiteľa v gescii MH SR (ďalej len „PV NSaOS“) sa v mesiaci máj 2008 sústredil na plnenie úloh vyplývajúcich z „Aktualizovaného plánu zavedenia eura na roky 2008 a 2009“, resp. jeho prílohy (úlohy pre jednotlivé sektory hospodárstva a na realizáciu informačných a školiacich aktivít) V rámci jednotlivých oblastí išlo najmä o nasledovné aktivity:

a) V oblasti nefinančného sektora 
Školiace aktivity pre nefinančný podnikateľský sektor, ktoré uskutočňuje, v rámci spolupráce 
s MH SR/PV NSaOS a ďalšími zainteresovanými inštitúciami, Národná agentúra pre rozvoj malého a stredného podnikania (ďalej len „NARMSP“) prostredníctvom „Programu - Informačná kampaň pre malých a stredných podnikateľov k zavedeniu spoločnej meny - eura v SR“).

V mesiaci jún 2008 NARMSP zorganizovala 18 poldenných regionálnych informačných seminárov pre podnikateľov („Roadshow“), ktoré sa uskutočnili v čase od 09.06.2008 
do 19.06.2008 vo vybraných okresných mestách tak, aby bola zabezpečená čo najväčšia dostupnosť seminárov pre podnikateľov. Účastníci školení v priebehu školenia získali od školiteľov kvalifikované informácie o procese zavádzania eura a napĺňania zákonných požiadaviek vyplývajúcich pre podnikateľské subjekty, obdržali potrebné informačné materiály obsahujúce o.i. aj EUROKALENDAR a bolo im umožnené odborne diskutovať o svojich problémoch súvisiacich s procesom zavedenia eura. 

Účastníci týchto školení boli vyzvaní, aby sa so svojimi problémami obracali aj na regionálne poradenské a informačné centrá (RPIS), podnikateľských inovačných centier (BIC), centier prvého kontaktu (CPK) a podnikateľské inkubátory (PI) – ako aj živnostenské spoločenstvá a živnostenské cechy združení v Slovenskom živnostenskom zväze a krajských zložiek Živnostenskej komory. Ide o to že na týchto pôsobia vyškolení odborní poradcovia, ktorí im bezplatne poskytnú komplexné poradenské služby o procese zavedenia eura v SR. 

Ďalšie školenia pre MSP sú naplánované na jeseň 2008, pričom termín ukončenia daného programu je v 1. štvrťroku 2009.

b) V oblasti ochrany spotrebiteľa 
1.	V spolupráci so združením na ochranu práv spotrebiteľov, so splnomocnenom vlády SR pre zavedenie eura, s Pracovným výborom pre komunikáciu a s Pracovným výborom pre nefinančný sektor a ochranu spotrebiteľa (resp. pracovným podvýbor pre ochranu spotrebiteľa) bol vypracovaný Projekt - „Sledovanie kontinuálneho vývoja spotrebiteľských cien na Slovensku pri prechode na euro - EURO-projekt.“ 
Na tento projekt bolo vyčlenených 3,0 mil. Sk z dotácie MH SR pre činnosť občianskych združení. Projekt budú realizovať Združenie slovenských spotrebiteľov Bratislava, na základe rozhodnutia „Komisie na rozhodnutie o žiadostiach na dotácie zo štátneho rozpočtu na rok 2008 pre organizácie na ochranu spotrebiteľa na ochranu práv spotrebiteľov“ vymenovanej ministrom hospodárstva SR. 
Realizácia projektu je naplánovaná na mesiac júl 2008, avšak s prípravnými prácami sa začalo už júni 2008, v rámci ktorých sa dňa 11.06.2008 realizovalo školenie pre anketárov spotrebiteľských organizácií v spolupráci s MH SR. 
2.	Plnenie úlohy vyplývajúcej z bodu B.4 uznesenia vlády SR č. 290/2008, v rámci ktorej bol vypracovaný materiál „Návrh systémových opatrení k eliminácii rizík vyplávajúcich z možného špekulatívneho zvyšovania cien tovarov a služieb v súvislosti s prechodom na spoločnú menu euro“. V súčasnom období sa predmetný materiál dopracúva v zmysle predložených podkladov a uplatnených pripomienok zo strany zainteresovaných rezortov.
3.	Realizáciu viacerých školiacich aktivít, ktoré sa uskutočnili v mesiaci jún 2008:
•	„Školenie pracovníkov kontrolných orgánov k zákonu o niektorých opatreniach súvisiacich so zavedením eura“ k „Metodickému usmerneniu na kontrolu duálneho zobrazovania cien, uvádzania a zaokrúhľovania cien, jednotkových cien a platieb pri prechode na euro“, pripravil Pracovný podvýbor na ochranu spotrebiteľa. Školenie sa uskutočnilo formou seminára, dňa 10. júna 2008 na MH SR, na ktorom účastníci získali komplexné informácie o systéme kontroly a o duálnom zobrazovaní. Školenie sa uskutočnilo v spolupráci so ZMOS, pričom:
-	z pozvaných 350 obcí a miest, ktorým boli elektronickou formou zaslané všetky relevantné dokumenty (vyhláška, príručka k vyhláške a metodický pokyn na výkon trhového dozoru), sa na predmetnom seminári zúčastnilo len cca 40 obcí a miest; 
-	na seminári vyvstala požiadavka zo strany zúčastnených zástupcov obcí a miest na vypracovanie praktickej príručky pre výkon trhového dozoru v podmienkach obcí a miest v procese zavedenia eura spolu s návodom na administratívne postupy a postupy v správnom konaní pri výkone trhového dozoru. MH SR v spolupráci so SOI vypracuje „Metodickú príručku pre obce a mestá na kontrolu duálneho zobrazovania cien, uvádzania a zaokrúhľovania cien, jednotkových cien a platieb pri prechode na euro“, ktorá bude v priebehu mesiaca júl k dispozícií mestám a obciam.
-	Po dohode so ZMOS-om bude MH SR realizovať konkrétne školenia pre obce a mestá v spolupráci so SOI v ďalšom období na regionálnej úrovni, pričom sa školenia k výkladu vyhlášky a metodického usmernenia sa pre zástupcov samosprávy už začali v predchádzajúcich mesiacoch.
•	„Školenia zástupcov miestnej samosprávy, spotrebiteľských združení a mediátorov“ k „Vyhláške č.97/2008 Z. z. o podrobnostiach duálneho zobrazovania pre oblasť ochrany spotrebiteľov“ (ďalej len „vyhláška“) a k „Metodickému usmerneniu na kontrolu duálneho zobrazovania cien, uvádzania a zaokrúhľovania cien, jednotkových cien a platieb pri prechode na euro“ (ďalej len „metodické usmernenie“) sa uskutočnia v spolupráci so ZMOS a to priebežne, tzn. od 25.06.2007 po celom Slovensku. 
•	Z hľadiska monitoringu a kontroly vývoja spotrebiteľských cien v mesiaci 
jún 2008 sa začali aktivity súvisiace s realizáciou projektu „Sledovanie kontinuálneho vývoja spotrebiteľských cien na Slovensku pri prechode na euro - EURO-projekt“, Združenie slovenských spotrebiteľov Bratislava v spolupráci 
s Odborom ochrany spotrebiteľa a vnútorného trhu MH SR, vyškolili v rámci školenia uskutočnenom na MH SR dňa 11.06.2008, anketárov projektu a spresnili sortiment tovarov a služieb, u ktorých bude združenie monitorovať ceny. Testovací monitoring sa uskutoční dňa 27.06.2008.
•	V rámci prednáškových aktivít zástupcovia Sekcie obchodu a ochrany spotrebiteľa MH SR zrealizovali cca 30 prednášok na:
-	seminároch a konferenciách, organizovaných profesijnými asociáciami a zväzmi v obchode a službách 
-	stretnutiach s podnikateľmi, ktoré boli realizované v priebehu mesiacov február až jún 2008. 
Uvedené prednáškové a školiace aktivity boli zamerané na výklad a praktickú aplikáciu vyhlášky č. 97/2008 Z. z. o podrobnostiach duálneho zobrazovania pre oblasť ochrany spotrebiteľov a súvisiacich právnych predpisov; 

c) V oblasti cestovného ruchu išlo o:
Aktivity Sekcie turizmu MH SR v súvislosti s prechodom na spoločnú európsku menu vyvinula nasledovné aktivity:

1.	Listom GRS č.532/2008-4200 z 28. 05. 2008, informovala profesijné zväzy o zverejňovaní všetkých informácií, opatrení a postupoch vykonaných MH SR ako gestora nefinančného sektora a ochrany spotrebiteľa na jeho web stránke. Upozornila ich predovšetkým na „Vyhlášku MH SR č. 97/2008 Z. z. o podrobnostiach duálneho zobrazovania pre oblasť ochrany spotrebiteľa a na Metodické usmernenie 
č. 4/OOS/2008 na kontrolu duálneho zobrazovania cien, uvádzania a zaokrúhľovania cien, jednotkových cien a platieb pri prechode na euro“.

2.	Na predsedníctve Záujmového združenia prevádzkovateľov lanoviek a lyžiarskych vlekov, bola 17. 06. 2008 za účasti zástupcov MH SR (ako v prípade iných profesijných združení predtým) prediskutovaná problematika prechodu na euro a problémy, ktoré môžu u týchto prevádzkovateľov vzniknúť 1. januára 2009.
 
3.	Z úrovne Slovenskej asociácie cestovných kancelárií a cestovných agentúr (ďalej len „SACKA“) v súvislosti s prípravou a zabezpečenia bezproblémového a legislatívne konformného procesu zavedenie eura, táto doteraz: 
•	realizovala adresnú informačnú kampaň v podobe prednášok gestora SACKA pre problematiku zavedenia eura na zhromaždeniach SACKA v novembri 2007 a v apríli 2008 so zameraním na špecifiká CK/CA, ako je vydávanie katalógov po začatí platnosti duálneho zobrazovania cien;
•	členovia SACKA boli priebežne informovaní o pripomienkovom konaní a o schválení generálneho zákona a vyhlášky k duálnemu zobrazovaniu cien;
•	všetci členovia SACKA dostali príručku MH SR pre zavedenie eura;
•	SACKA sa prostredníctvom svojho gestora a prostredníctvom zástupcu ZOCR SR zúčastňovala na zasadnutiach príslušných výborov a pripomienkovala predkladané materiály;
•	členovia SACKA boli informovaní o potrebe predzásobenia sa menou euro;
•	u členov SACKA prebiehajú prípravy zmeny softvérov pre potreby duálneho zobrazovania cien (na zmluvách s klientom); 
•	SACKA je signatárom etického kódexu podnikateľov ohľadne zavedenia eura.

6. Komunikácia s verejnosťou

Všetky úlohy z Národného plánu v oblasti komunikácie, splatné do konca júna 2008, boli splnené.

Od predloženia poslednej správy v máji t.r. sa Pracovný výbor pre komunikáciu (ďalej len „PVK“) stretol jedenkrát. Členovia PVK prediskutovali mediálnu stratégiu na druhý polrok 2008, ktorá bola vytvorená na základe schváleného akčného plánu na 2. polrok 2008. Členovia PVK tiež pripomienkovali návrh obsahu informačnej brožúrky do každej domácnosti.

V júni uskutočnili Ministerstvo financií SR a Národná banka Slovenska druhú vlnu mediálnej kampane. Cieľom tejto časti kampane bolo rozptýlenie najčastejších obáv obyvateľstva zo zníženia reálnej hodnoty príjmov resp. z nárastu cien po zavedení eura. Séria troch informačných spotov s mottom „rovnaká hodnota, iná mena“ bola nasadená vo všetkých slovenských televíziách.

V priebehu mája a júna 2008 vyprodukovali NBS a MF približne 700 000 informačných materiálov, ktoré boli umiestnené v rámci celej Slovenskej republiky s pomocou všetkých okresných miest, ministerstva školstva a krajských školských úradov, Euro Info Centra a centier Europe Direct. Ďalšie publikácie sú pripravené a ich tlač je plánovaná po určení konverzného kurzu.

Intenzívne pokračovali školenia multiplikátorov. Od začiatku roka 2008 zorganizovala Národná banka Slovenska viac ako 100 seminárov a školení, na ktorých bolo vyškolených približne 2000 multiplikátorov pre rôzne cieľové skupiny (rómske komunity, dôchodcovia, školopovinné deti, detské domovy, nepočujúci, cirkvi, krízové centrá, matky s deťmi, sociálne vylúčené skupiny a pod.).

V rámci špecializovanej kampane pre rómske komunity boli odvysielané od začiatku roka 4 časti televízneho vysielania, boli vyškolení terénni sociálni pracovníci a učitelia a rómski asistenti učiteľa. Dve publikácie o eure boli adaptované do rómskeho jazyka (a tiež do maďarčiny).

Návštevnosť oficiálnej internetovej stránky www.euromena.sk priebežne stúpa a k júnu 2008 sa priblížila k úrovni 3000 návštev denne. Vyťaženosť Euro Info linky 0800 103 104 zostáva stabilná, na hodnote viac ako 1000 hovorov týždenne, pričom veľká väčšina hovorov je vybavovaná bez čakania. Analýza otázok z info linky poskytuje cennú spätnú väzbu o potrebe informácií zo strany občanov. 

Zintenzívnenie informačnej kampane po splnení maastrichtských kritérií a pozitívnom hodnotení Európskej komisie sa prejavilo aj vo výraznom raste informovanosti obyvateľstva. Podľa prieskumu Štatistického úradu SR z júna 2008 sa za dostatočne informovaných pokladá 70% obyvateľov SR, pričom v máji to bolo iba 39 % a v novembri minulého roka 18 %. 4/5 respondentov pokladá oficiálne informácie za zrozumiteľné a 90% za užitočné. Pritom najviac žiadaná informácia – hodnota konverzného kurzu – zatiaľ ešte neexistuje. Objektívnu informovanosť obyvateľstva môžeme hodnotiť len na základe veľmi obmedzenej vzorky otázok, pričom najzákladnejšie informácie vie správne zhodnotiť v priemere 2/3 respondentov.

7. Celkový záver

Plnenie úloh spojených s prechodom na euro pokračuje plynule podľa Národného plánu zavedenia eura v SR ako aj podľa Generálneho zákona resp. ďalších súvisiacich noriem. 

V procese neboli k termínu odpočtu identifikované žiadne závažné zdržania, komplikácie alebo riziká, ktoré by mohli proces spomaliť alebo ohroziť. Najvýraznejším pokrokom v sledovanom období bol výrazný nárast informovanosti verejnosti pod vplyvom informačnej kampane, keď v prieskume ÚVVM ŠÚSR sa počet respondentov, ktorí sa cítia byť dobre alebo skôr dobre informovaní zvýšil z májových 39% na júnových 70%.

Kancelária splnomocnenca vlády pre zavedenie eura naďalej systematicky sleduje postup príprav v jednotlivých sektoroch a v prípade zistenia akýchkoľvek nedostatkov bude vládu o nich urýchlene informovať a navrhovať opatrenia na nápravu.